Rusia demonstron ushtrinë e saj moderne 
Ekspertët thonë se rezultatet e reformave dhe modernizimit të ushtrisë ruse në gjashtë vitet e fundit po demonstrohen në krizën në Ukrainë
Rreth 40 mijë trupa ruse janë dislokuar në kufirin ukrainas, gati për të pushtuar në qoftë se vjen urdhëri nga Moska. Sipas vlerësimeve perëndimore Ministria ruse e Mbrojtjes ka mes 800 mijë dhe një milion burra të armatosur. Këtu përfshihen forcat strategjike të raketave dhe shërbime të ndryshme ushtarake si forcat ajrore, mbrojtja ajrore, forcat tokësore dhe ato detare. Në këtë përbërje ka lloje të ndryshme të forcave speciale, si forcat speciale Spetsnaz që janë pjesë e kundërzbulimit ushtarak apo GRU. Stephen Blank, një ekspert i ushtrisë ruse në Këshillin Amerikan për Politikë të Jashtme, thotë se në përberjen e ushtrisë ruse ka edhe forca paraushtarake. Ian Brzezinski, analist në Këshillin e Atlantikut, thotë se qeveria ruse po shpenzon shumë para për modernizimin e forcave të saj të armatosura. Zoti Brzezinski dhe analistë të tjerët thonë se përpjekjet e Rusisë për të modernizuar ushtrinë e saj u nxitën nga paraqitja e dobët forcave ruse në luftën pesë ditore të vitit 2008 me Gjeorgjinë rreth dy rajoneve separatiste në këtë vend. Ekspertët thonë se reforma kishte për qëllim të mobilizonte ushtrinë ruse dhe ta furnizonte me pajisje më të mira për reagime të shpejta dhe për konfliktet lokale, në vend të krijimit të një ushtrie masive të stilit sovjetik. Keir Giles, kreu i Qendrës për Studimimin e Konflikteve në Oksford, të Britanisë së Madhe, thotë se gjatë luftës gjeorgjiane, koordinimi në mes të degëve të ndryshme të forcave të armatosura ishte një problem për rusët. Ian Brzezinski thotë se rezultatet e reformave u panë gjatë aneksimit të të gadishullit ukrainas të Krimesë nga Rusia në mars. Stephen Blank i Këshillit Amerikan për Politikë të Jashtme e vlerëson në këtë mënyrë përparimin e ushtrisë ruse. Zoti Blank thotë se anëtarë të udhëheqjes ushtarake të Rusisë besojnë se fundi i Luftës së Ftohtë ishte një operacion i posaçëm amerikan për të mposhtur Bashkimin Sovjetik pa luftë, i cili ishte i suksesshëm. Ai thotë se ushtria ruse u përpoq të bënte të njëjtën gjë në Krime dhe e bëri me sukses.